google/wiki40b huggingface dataset:
Gudžarāta

Vēsture

Gudžarātas štats dibināts 1960. gada 1. maijā no 17 Bombejas štata ziemeļu apgabaliem. Laika gaitā štata apgabali dalījās sīkāk, un mūsdienās Gudžarātas štats administratīvi dalās 33 apgabalos.

Iedzīvotāji

2011. gadā lielākās štata pilsētas bija Amdāvāda (5,6 miljoni iedzīvotāju), Sūrata (4,5 miljoni), Vadodara (1,7 miljoni), Rādžkota (1,3 miljoni) un Bhāvnagara (0,6 miljoni).

Ģeogrāfija

Gudžarāta atrodas Indostānas ziemeļrietumos. Štats ziemeļrietumos robežojas ar Pakistānu, ziemeļos un ziemeļaustrumos ar Rādžastānu, austrumos ar Madhju Pradēšu, bet dienvidaustrumos ar Mahārāštru. Dienvidaustrumos štats robežojas arī ar Indijas apvienotajām teritorijām Dādru un Nagarhaveli un Damānu un Diu. Dienvidos un rietumos štatu apskalo Arābijas jūra. Krasta līnijas gatums ir aptuveni 1600 km. Liela daļa no štata atrodas Kāthiāvāras pussalā. Lielas un nozīmīgas upes, kas plūst caur štatu, ir Narmada, Tāpi un Sābarmatī.
Pēc Kopena klimata klasifikācijas lielākajā daļā no Gudžarātas štata valda karsts pustuksneša klimats (BSh). Štata ziemeļrietumos pie robežas ar Pakistānu valda karsts tuksneša klimats (BWh). Pēc 2011. gada datiem 9,7 % no štata teritorijas klāj meži. Divus gadus iepriekš, 2009. gadā, bija 7,46 % no štata teritorijas. Lielākie mežu masīvi atrodas Dangas apgabalā.
Gudžarātā atrodas 4 nacionālie parki. Gīra nacionālajā parkā dzīvo pēdējās savvaļā dzīvojošās Āzijas lauvas. Pārējie trīs nacionālie parki ir Vansdas nacionālais parks, Velavadaras nacionālais parks un Kačhas līča jūras nacionālais parks. Ir arī vairāki dabas rezervāti.
2017. gada Vimbldonas čempionāts

2017. gada Vimbldonas čempionāts bija 2017. gada trešais Grand Slam turnīrs, kas no 3. līdz 16. jūlijam notika Vimbldonā, Londonā, Apvienotajā Karalistē. Tas tika aizvadīts uz zāles seguma kortiem ārpus telpām. Šis bija 131. Vimbldonas čempionāts.
Polockas guberņa

Izveide

Guberņas teritorija tika inkorporēta Krievijas impērijas sastāvā pēc Polijas-Lietuvas kopvalsts pirmās dalīšanas 1772. gadā. Vispirms Inflantijas vaivadijas, Polockas vaivadijas un Vitebskas vaivadijas teritorijas tika pievienotas Pleskavas guberņai. 1776. gada 4. septembrī no Pleskavas guberņas tika atdalīta Daugavpils province, Polockas province un Vitebskas province, no kurām tika izveidota jauna Polockas guberņa, kas pēc 1778. gada tika dēvēta par Polockas vietniecību.

Likvidēšana

Krievijas imperators Pāvils I Romanovs tūlīt pēc nākšanas pie varas veica impērijas teritoriālo reformu, kā rezultātā pie Polockas vietniecības tika pievienota Mogiļevas vietniecība, izveidojot Baltkrievijas guberņu ar galvaspilsētu Vitebskā.

Robežas

Kurzemes guberņa un Vidzemes guberņa ziemeļrietumos, Minskas guberņa rietumos, Pleskavas guberņa ziemeļos, Smoļenskas guberņa austrumos, Mogiļevas guberņa dienvidos.
Jegors Ļetovs

Biogrāfija

1984. gadā Ļetovs dibināja grupu Graždanskaja oborona un līdz savai nāvei viņš bija tās līderis un vienīgais patstāvīgais dalībnieks. Līdz 2007. gadam grupa izdeva vismaz 44 albumus un beidzamais studijas ieraksts bija 2007. gadā izdotais Зачем снятся сны. 1994. gadā Ļetovs kļuva par vienu no nacionālkomunistiskās roka kustības «Русский прорыв» līderiem, savukārt laikposmā no 1994. gada aktīvi atbalstīja Eduarda Ļimonova vadīto Nacionālboļševiku partiju un viņam bija partijas biedra karte ar 2. numuru.
Paralīze

Paralīze (grieķu: παράλυσις — 'atslābums') ir pilnīgs vai daļējs maņas, jutības vai kustību zudums, kas radies no inervācijas traucējuma.
Altenberga

Vēsture

Radusies ap 1440. gadu kā kalnraču apmetne. Vēsturisks alvas un cipolīna ieguves centrs.

Izglītība, kultūra, tūrisms un sports

Pilsētas pievārtē atrodas 1986. gadā uzceltā Altenbergas bobsleja, kamaniņu un skeletona trase.
Gribētos būt aplim

Sižets

Filmas galvenais varonis ir baletdejotājs Aleksejs Avečkins, kurš negaidīti nomira 2013. gadā. Filmas stāsts ir par iedvesmu, radošajiem meklējumiem un sakāvēm.
Babīte

Vēsture

Babītes ciems veidojies ap Pūpes (Pupe) krogu un Pūpes dzelzceļa staciju, kas bija nozīmīgs pieturas punkts toreizējai tranzītsatiksmei starp Rīgu un jūrmalas ciemiem, iecienītām rīdzinieku vasaras atpūtas vietām. Pusceļā no Rīgas uz Dubultiem, tagadējās Babītes dzelzceļa pieturas tuvumā, tolaik atradās Pūpja krogs, ko saukāja par Krējuma kūku krogu (Schmantkuchenkrug). Braucot uz jūrmalu un atpakaļ, tajā pa laikam pūtināja zirgus un baudīja kafiju ar krējuma kūkām.
Jonass Hillers

Spēlētāja karjera

Profesionāļa karjeru Hillers sāka 2000.—01. gada sezonā, kad debitēja Šveices hokeja līgas kluba HC Davos rindās. Nākamajās divās sezonas gan kluba sastāvā viņš laukuma nedevās, taču 2003.—04. gada sezonā jau Lausanne HC sastāvā bija komandas otrais vārtsargs, taču tad atgriezās Davosā, kļūstot par komandas pamatvārtsargu un izcīnot Šveices čempiona titulu, kā arī tiekot atzīts par sezonas labāko vārtsargu. 2006.—07. gada sezonā Hillers kopā ar HC Davos vēlreiz izcīnīja līgas čempiona titulu, vienlaikus tiekot atzīts arī par līgas vērtīgāko spēlētāju.
2007. gada maijā Hillers noslēdza līgumu ar NHL klubu Anahaimas "Ducks", 2007.—08. gada sezonā pildot komandas otrā vārtsarga funkcijas aiz Žana Sebastjēna Žigēra. Jau nākamajā sezonā abi vārtsargi spēles laiku dalīja uz pusēm, taču tad Hillers kļuva par komandas pamatvārtsargu. 2014. gada jūnijā "Ducks" ģenerālmenedžeris Bobs Marejs paziņoja, ka līgums ar šveiciešu vārtsargu pagarināts netiks, kā rezultātā jūlijā Hillers noslēdza divu gadu līgumu ar Kalgari "Flames". 2014.—15. gada sezonā viņš bija komandas pamatvārtsargs, taču nākamajā sezonā šo statusu zaudēja, dalot spēles laiku ar somu vārtsargiem Kari Remi un Joni Ortio.
2016. gada aprīlī noslēdza trīs gadu līgumu ar Šveices hokeja līgas klubu EHC Biel.
Šveices hokeja izlases rindās spēlējis 2010. un 2014. gada olimpisko spēļu turnīros, kā arī 2006., 2007. un 2008. gada Pasaules čempionātos.
Valga

Vēsture

Pirmo reizi Valga minēta 1286. gada Rīgas kredītu reģistrā ar vācisko nosaukumu Walk. 1298., 1329. un 1345. gados Valga cieta no lietuviešu uzbrukumiem, kurus vadīja dižkunigaitis Ģedimins un Aļģirds. 1419. gadā Valga kļuva par Livonijas landtāgu norises vietu. Pilsētā līdz 1500. gadam norisinājās 36 Livonijas asamblejas. 1481. un 1501. gadā pilsēta cieta no krievu karaspēka uzbrukuma, bet 1558. gadā Livonijas kara laikā pilsēta tika pilnīgi iznīcināta. 1584. gada 11. jūnijā Valga nonāca Polijas karaļa Stefana Batorija pakļautībā. 1626. gadā pēc Poļu-zviedru kariem, Valga nonāca Zviedrijas pakļautībā. Pēc Lielā Ziemeļu kara pilsēta tika pakļauta Krievijas impērijai kā Vidzemes guberņas Valkas apriņķa centrs. 1889. gada 22. jūlijā tika atklāta Valgas dzelzceļa stacija, kas apkalpoja dzelzceļa līnijas Tērbata — Valka pasažierus.
Pēc Februāra revolūcijas, kad 1917. gada 12. aprīlī Krievijas Pagaidu valdība atļāva pievienot pārsvarā igauņu apdzīvotos Tērbatas, Pērnavas un Sāmsalas apriņķus Igaunijas guberņai, tagadējā Valgas pilsēta palika guberņas latviešu daļā un pēc Oktobra revolūcijas šeit izveidoja t.s. Iskolata Latvijas pārvaldes iestādes. 1918. gada 12. februārī Valgu okupēja Vācijas impērijas karaspēks, bet 1918. gada decembrī Sarkanās armijas Latvijas armijas grupa. Latvijas brīvības cīņu laikā pēc uzvaras Paju kaujā Valgu ieņēma Igaunijas valdības karaspēks.
Pēc Latvijas–Igaunijas robežas nospraušanas un 1920. gada 22. marta šķīrējtiesas konvencijas parakstīšanas Valga tika iekļauta Igaunijas Republikas teritorijā un 1921. gada 11. februārī kļuva par apriņķa centru. Pēc padomju okupācijas 1940. gada 17. augustā Valga atradās Igaunijas PSR un 1941. gada 14. jūnijā no Valgas un Valkas notika pamatiedzīvotāju deportācijas uz PSRS austrumu apgabaliem. Pēc Igaunijas neatkarības atgūšanas, 1992. gada 24. maijā pilsētu pameta pēdējās Krievijas armijas vienības.
Amaya

Sižets

Filmas galvenais varonis ir Pols, kurš dodas klejojumos pa pasauli pēc tam, kad viņš izšķīries no draudzenes Lori. Honkongā Pols satiek sievieti Amaya un viņas ģimeni. Tomēr pagātnes jūtas atgriežas negaidītākajā vietā un laikā. Trīs sievietes Polam palīdz izdzīvot līdz šim nepieredzētas izjūtas un atrast dzīves pilnasinību.
Egreta

Nosaukums

Saliņas nosaukums radies no endēmā Maurīcijas nakts gārņa, par kuru francūži ziņoja 1693—1695. un 1735. gadā. Tas vedina domāt, ka Egreta bija sugas pēdējā patvēruma vieta, un tā izmira drīz pēc salas kolonizācijas.

Augāja atjaunošana

Līdz 17. gadsimta sākumam salā bija sastopams ievērojams skaits Maurīcijai endēmu sugu. Taču kolonizācijas laikā meža darbu rezultātā Egretai raksturīgā ekosistēma tika gandrīz pilnībā iznīcināta, bet izcirstos līdumus nomainīja svešzemju augi.
Atjaunošanas darbu sākumposmā izskauda invazīvos augus, tos aizvietojot ar vietējām sugām. Lai Egretu sagatavotu vietējo dzīvnieku reintrodukcijai, saliņu 1993. gadā atbrīvoja no žurkām. Kopumā tur ir reintroducētas aptuveni 30 apdraudētas vietējo augu sugas, ieskaitot pudeļpalmu un orkāna palmu. Pēc žurku izzušanas strauji sāka palielināties Egretas melnkoku stādiņu izplatība.
Dažas citas tur sastopamās sugas ir orhideja Oeoniella polystachys, pandāns Pandanus vandermeeschii, Ganerskveinas alveja, rubiju dzimtas koks Coptosperma borbonicum, Polyscias maraisiana, zilā latānija, orkāna palmas Raundas varietāte.

Faunas atjaunošana

Līdz ar dabiskā augāja atjaunošanu saliņā tika atgrieztas vairākas dzīvnieku sugas, kas kādreiz to apdzīvoja. Sekmīgi panākta sārto baložu, Maurīcijas fodiju un Maurīcijas olīvzaļo baltactiņu vairošanās.
Iznīcinātais Maurīcijas seglmuguras milzu bruņurupucis un Maurīcijas kupolveida milzu bruņurupucis aizvietots ar Aldabras milzu bruņurupuci. Ganoties šis zālēdājs izplata sēklas un veicina augu izplatīšanos. Citas salā reintroducētās rāpuļu sugas ir Telfēra scinks un Gintera gekons. Bieži sastopams Maurīcijā plaši izplatītais krāšņais Maurīcijas dienas gekons.
Aviārijos tiek turēti Maurīcijas augļēdājsikspārņi. Sikspārņi ir vienīgie sauszemes zīdītāji, kas pārstāv Maurīciju. Visas pārējās sugas — žurkas, kaķi, makaki, brieži, mežacūkas, mangusti un citas ir cilvēku ievestas. Augļēdājsikspārnis savulaik bija plaši izplatīts visā Maurīcijā, taču dzīvesvietu izzušana, medības un cikloni ļoti stipri samazināja to skaitu.

Ekspozīcijas

Daļa informācijas centra atvēlēta ekspozīcijām, kuras iepazīstina ar Maurīcijas dabu, Maurīcijas savvaļas fonda darbību, kolonizācijas radītajām postošajām sekām vietējai videi.
Gan saliņas mežā, gan nelielā muzeja iekštelpās aplūkojami iznīcināto dodo, Maurīcijas platknābja papagaiļa, Maurīcijas zilā baloža, Maurīcijas pūces, seglmuguras milzu bruņurupuča, Maurīcijas milzu scinka eksponāti to dabiskā lielumā, senu gravīru un ilustrāciju reprodukcijas.
Laternsmirdenes

Apraksts

Parazitē uz koku un krūmu saknēm. Auga veģetatīvās daļas ir saimniekauga iekšienē. Ziedi ļoti neparasta izskata — ieapaļi pūpēžveida vai atgādina zemeszvaigznes.

Izplatība

Sastopamas Āfrikas dienvidu un dienvidaustrumu daļā no Dienvidāfrikas līdz Eritrejai, Arābijas pussalā un Madagaskarā.

Veģetācija

Aug sausos, pusatklātos apgabalos. Tās ir retas vai ļoti retas sugas.
Visplašāk izplatīta akāciju laternsmirdene, kas sastopama no Angolas līdz Saūda Arābijai. Tā parazitē uz akācijām Acacia un zīdakācijām Albizzia. Augot šī suga spēj pat uzlauzt plānas cementa grīdas un ceļu klājumus. Āfrikā uz eiforbijām parazitē Hydnora africana un Hydnora esculenta. Visretākā ģints pārstāve ir Madagaskaras laternsmirdene, kas aug tikai galējos Madagaskaras dienvidos.
Bernhards Bērents

Biogrāfija

Bernhards Bērents piedzima 1892. gada 10. jūnijā Rīgā laikrakstu redaktoru ģimenē. Tēvs Teodors, māte Alma. 1910. gadā pabeidzis Rīgas pilsētas ģimnāziju. Kā savvaļnieks iestājies Krievijas armijas 3. huzāru Jeļizavetgradas pulkā. 1911. gadā paaugstināts par praporščiku un atvaļināts. Tajā pašā gadā sācis studēt jurisprudenci Tērbatas universitātē. 1914. gadā vienu semestri mācījies Minhenes universitātē. Tajā pašā gadā mobilizēts Krievijas armijā. Virsnieka pakāpē krievu armijas sastāvā piedalījies Pirmajā pasaules karā, atvaļināts 1918. gadā. Martā beidzis studijas Tērbatas universitātē.
1918. gada jūnijā kļuva par decernentu (ierēdni ar lēmuma pieņemšanas tiesībām) Rīgas Kriminālpolicijā. No 16. decembra līdz 1921. gada 31. martā bijis Rīgas apgabaltiesas 3. iecirkņa izmeklēšanas tiesnesis. 1919. gada ziemā un pavasarī studējis Tībingenes universitātē, pēc atgriešanās Latvijā iestājies Baltijas landesvērā. Maijā tika atvaļināts no kara dienesta. 1921. gada 30. aprīlī kļuva par zvērināta advokāta Edvina Magnusa palīgu. 1924. gada 30. janvārī kļuva par zvērinātu advokātu Rīgā.
Bernhards Bērents bija pazīstams arī kā juridiska satura publikāciju autors. 1926. gadā "Vācu juristu biedrība" sāka izdot laikrakstu "Rigasche Zeitschrift für Rechtswiissens – chaft" (latviešu: Rīgas tiesību zinātnes žurnāls), Bērents pirmos piecus gadus bija tā redaktors un autors. Tas iznāca divas līdz četras reizes gadā. Tāpat viņš veidoja rakstus "Tieslietu Ministrijas Vēstnesim". 1929. gada 24. janvārī, pēc sava priekšteča un partijas biedra Baldvina Disterlo demisijas Bernhards Bērents kļuva par tieslietu ministru Hugo Celmiņa vadītajā valdībā. Amatā viņš bija līdz tā paša gada novembrim. Bērenta laikā tika pieņemti noteikumi par valsts darbinieku atalgojumu, noteikumi par mežu kultūru fondu, un citi noteikumi.
Bērents bijis arī Rīgas Vācu 1. riteņbraucēju biedrības priekšsēdētājs, Rīgas Vācu juristu biedrības valdes loceklis. 1939. gada 6. decembrī atskaitīts no zvērinātu advokātu skaita un dzēsts no saraksta sakarā ar atteikšanos no Latvijas pavalstniecības. Drīz pēc tam viņš repatriējās uz Vāciju. No 1941. līdz 1943. gadam strādājies Vīnes Tieslietu padomē. Pēc tam Bērents strādāja par tulku Vācijas armijā. 1945. gadā nokļuvis amerikāņu, pēc tam krievu karagūstekņu nometnē, kur miris 1946. gada 10. jūnijā.
Deivids Kulthārds

Dzīves sākums

Deivids Māršals Kulthārds piedzima 1971. gada 27. martā mazā Skotijas pilsētiņā Tvinholmā. Viņa tēvam piederēja transporta kompānija. Kulthārds jau no agras bērnības interesējās par kartingu. No 10 gadu vecuma viņš piedalījās kartingu sacensībās. 1983. gadā viņš uzvarēja britu kartingu čempionātā.

Pirms Formula 1

Kulthārds savu karjeru uzsāka kartingu sacensībās. No 1983. līdz 1985. gadam viņš piedalījās Skotijas junioru kartinga čempionātā. 1989. gadā viņš sāka piedalīties Formula Ford čempionātā un tajā uzvarēja. Formula Ford viņš uzrādīja labus rezultātus, un viņam tika dota iespēja braukt McLaren komandā. 1991. gadā viņš sāka braukt Lielbritānijas Formula 3000 čempionātā. Vēlāk Kulthārds kļuva par vienu no F1 komandas Stewart vadītājiem.

1994-1995: Williams

1994. gada sākumā Kulthārds turpināja braukt Formula 3000 un kļuva par Williams komandas testpilotu. Taču pēc Airtona Sennas avārijas Sanmarīno GP viņš noslēdza līgumu ar Williams līdz 1995. gadam. Viņš debitēja Williams sastāvā 1994. gada Spānijas Grand Prix. Kulthārda komandas biedrs bija Naidžels Mensels. Pēc 1994. gada sezonas beigām Kulthārds paziņoja, ka pāries uz McLaren komandu. Tomēr viņš nedrīkstēja pāriet, jo viņam bija līgums ar Williams komandu līdz 1995. gadam.
1995. gada Portugāles Grand Prix viņš izcīnija savu pirmo uzvaru.

1996-2004: Mclaren

1996. gada sezonā viņš pārgāja uz McLaren komandu. Viņa komandas biedrs bija Mika Hekinens. Pirmajā sezonā Kulthārdam bija slikti rezultāti. 1997. gada sezonā viņš izcīnīja divas uzvaras. 1998. gada sezonā McLaren komanda bija konkurētspējīgāka. Kulthārds izcīnija tikai vienu uzvaru.
1999. gada sezonā Hekinens kļuva par čempionu, bet Kulthārds izcīnija tikai divas uzvaras. 2000. gada sezonā viņam bija slikti rezultāti. 2001. gada sezonu viņš pabeidza ar otro vietu.
No 2002. līdz 2004. gadam Kulthārdam bija neapmierinoši rezultāti. 2005. gada sezonā Huans Pablo Montoija pievienojās McLaren komandai, bet Kulthārds pārgāja uz jaunizveidoto Red Bull komandu.
Latvijas Televīzijas augstceltne

Vēsture

Līdzās Zaķusalas televīzijas tornim, Latvijas Televīzijas augstceltne ir viens no diviem Zaķusalas televīzijas kompleksa objektiem. No TV ļaudīm tika izveidota komisija piecu cilvēku sastāvā, kas uzraudzīja tehnoloģiski sarežģīto būvi. Kompleksa būves vārdā visi Zaķusalas iedzīvotāji saņēma labiekārtotus dzīvokļus jaunajos Rīgas mikrorajonos, galvenokārt Ķengaragā. Pirms būvniecības darbu uzsākšanas salā nojauca gandrīz visas mājas, ielu tīklu un kuģīšu piestātnes, jo satiksmi uz salu nodrošināja jau uzbūvētais Maskavas tilts. TV ēkas celtniecībā izmantotas Somijā ražotas alumīnija konstrukcijas un stikla paketes. Pārējās ēkas apdarei nepieciešamās detaļas tika ražotas uz vietas. Tā kā ielu tīkla vairs nebija, visā salā tika piešķirtas adreses Arvīda Pelšes krastmala (tagad Zaķusalas krastmala).
Televīzijas kompleksa ēka ekspluatācijā tika nodota 1986. gadā. Pirmā tiešraide bija lielais dziesmu aptaujas noslēguma koncerts "Mikrofons 85". Zaķusalā TV ēkas priekšā jau bija iedzīti pāļi radio ēkas celtniecībai, kā arī bija paredzēts celt viesnīcu ar 400 vietām un ar sadraudzības pilsētu iekārtotiem dārziem, bet tas palika tikai idejas līmenī.

Raksturojums

Projekta pamatne veidota trijstūra formā, kas nodrošināja tālāku projekta attīstības iespējamību. Pirmās (un vienīgās) kārtas televīzijas studijas un redakciju ēkas celtniecība tika pabeigta 1986. gadā. Nākamo divu gadu laikā tika pabeigti iekšdarbi un notika pārvākšanās no iepriekšējām telpām Āgenskalnā. Ēkas pirmo četru stāvu apdarē tika izmantoti gaiši triecienbetona paneļi, augstceltnei tumši anodēta alumīnija paneļi. Ēkas kompleksā ietilpst 6 studijas, no kurām divas ir nelielas diktoru studijas, viena ziņu studija un viena koncertzāle, kuru var izmantot arī konferenču rīkošanai, uzvedumu daļa ar dažādām darbnīcām, videoierakstu montāžas, demonstrēšanas un raidīšanas aparatūras telpas, mēģinājumu telpas, ģērbtuves, grimētavas un citas telpas.
Radio un televīzijas kompleksa projekts paredzēja 4 TV un 4 radio programmu kapacitāti, bet sakarā ar Latvijas neatkarības atgūšanu, projekts tika realizēts tikai daļēji. Jau esošajai 22 stāvus augstajai televīzijas augstceltnei blakus bija paredzēts uzcelt tāda paša dizaina 27 stāvus augstu radio redakcijas augstceltni, bet otra ēka tā arī palika neuzcelta.
Tēvzemes mantojums

Vēsture

2001. gadā TM Rīgas Domes vēlēšanās ieguva 0,47% balsu vienotā sarakstā ar Helsinki-86, "Mūsu zemi", Nacionālo savienību "Namejs" un Latvijas Vienības partiju. 2004. gada Eiropas Parlamenta vēlēšanās TM piedalījās Sociāldemokrātu savienības sarakstā. 2005. gada Rīgas Domes vēlēšanās TM piedalījās partijas Latvijas Kalves sarakstā.
2006. gada maijā TM sāka sarunas ar Nacionālā Spēka Savienību par kopēja saraksta veidošanu dalībai 9. Saeimas vēlēšanās, aicinot šai koalīcijai pievienoties arī citas nacionāli orientētās partijas, it īpaši Pensionāru un senioru partiju, taču beigās katra partija vēlēšanās nolēma piedalīties ar atsevišķu sarakstu. TM sarakstā kandidēja arī Demokrātu partijas līderis Marģeris Martinsons un viens no bijušiem partijas "Mūsu Latvijai" līderiem Nikolajs Baranovskis. Saraksts ar 0,12% balsu ieņēma pēdējo vietu starp vēlēšanu dalībniekiem.
2008. gadā apvienojoties ar Nacionālā Spēka Savienību tika izveidota Tēvzemes Nacionālā Spēka Savienība. 2010. gada jūlijā tā tika pārdēvēta par partiju "Daugava — Latvijai" un ar šādu nosaukumu piedalījās 10. Saeimas vēlēšanās, kur ieguva 0,17% vēlētāju atbalstu.
2012. gadā partija tika pārdēvēta par "Tēvzemes mantojumu".
2018. gada 27. jūlijā kopā ar Latvijas Atdzimšanas partiju izveidoja apvienību Latviešu Nacionālisti startam 13. Saeimas vēlēšanās. Partiju apvienība ieguva 0,5 balsu un Saeimā neiekļuva.
Audits

Audits (no latīņu: auditos — ‘klausīšanās’, ‘dzirdēšana’) ir kādas iestādes, uzņēmuma vai amatpersonas likumīga pārbaude, ko veic īpaša lietpratīga persona (revidents) un kas ietver informācijas apkopošanu par kādu uzņēmējdarbību un iegūtas informācijas novērtēšanu, pārbaudot aprēķinu precizitāti un pēc noteiktiem kritērijiem dodot savu revīzijas atzinumu.

Audita vēsture

Pēc savas būtības ir sinonīms vārdam revīzija. Vissenākie audita veikšanas apliecinājumi ir atrodami Ķīnā aptuveni 700. gadā pirms mūsu ēras. Audita attīstība bija cieši saistīta ar atsevišķu valstu finašu un rūpniecības vēstures īpatnībām un tika noteikta pēc kapitāla tirgus attīstības rakstura.
Mūsdienu grāmatvedības radās 15. gadsimtā. Itālijas teritorijā. Luka Pačoli izstrādāja finanšu orgānu kontroles sistēmu. Tiešu uz Luka Pačoli grāmatvedības principiem, kas aprakstīti vairākos matemātiķa darbos, balstās mūsdienu grāmatveži un auditori.

Audita tipi

Auditu kā vienu no kontroles veidiem iedala iekšējā un ārējā auditā.

Ārējais audits

Ārējais audits veic ārēji neatkarīgi auditori, auditoru firmas, pamatojoties uz pasūtījumiem (līgumiem) ar uzņēmumiem. Galvenā ārējā audita priekšrocība ir objektivitāte, jo auditori nav ieinteresēti noteiktā uzņēmumā. Ārējā audita mērķis ir noskaidrot finansiāli saimnieciskās darbības stāvokli un pārliecināties par pārbaudāmā uzņēmuma gada finanšu pārskatu pareizību.
Jelgavas rajons

Izveide un reorganizācija

1949. gada 31. decembra administratīvi teritoriālās reformas rezultātā Jelgavas apriņķis tika sadalīts Auces, Dobeles, Elejas un Jelgavas rajonos. 1952. - 1953. gadā Jelgavas rajons ietilpa Rīgas apgabalā. 1956. gadā Elejas rajonu pievienoja Jelgavas rajonam. No 1962.gada 18.decembra līdz 1967.gada 10.janvārim Jelgavas rajons bija sadalīts un tā teritorija ietilpa Dobeles rajonā un Bauskas rajonā. Pēc Latvijas Republikas atjaunošanas 1990. gadā Jelgavas rajona ciemi tika pārdēvēti par pagastiem.

Ciemi

Ausmas - Cenu - Glūdas - Jaunsvirlaukas - Lielplatones - Līvbērzes - Platones - Sesavas - Sidrabenes - Svētes - Valgundes - Vircavas - Zaļenieku

Pilsēta

Kalnciems ar lauku teritoriju

Pagasti

Elejas pagasts - Glūdas pagasts - Jaunsvirlaukas pagasts - Lielplatones pagasts - Līvbērzes pagasts - Platones pagasts - Sesavas pagasts - Sidrabenes pagasts - Svētes pagasts - Vilces pagasts - Vircavas pagasts - Zaļenieku pagasts
2009.—2010. gada Eirolīgas sezona

Fināla četrinieks

Visas spēles notiek Palais Omnisports de Paris-Bercy arēnā Parīzē, Francijā.

Pusfināli

Visi laiki ir pēc Centrāleiropas vasaras laika.
Parastā bērzubeka

Augšanas apstākļi

Bērzu mikorizas sēne. Aug no maija beigām līdz novembrim, īpaši augustā un septembrī, dažādās augsnēs bērzu tuvumā, vairāk gaišos mežos un izcirtumu, mežu un purvu malās, arī ganībās un krūmājos.

Barības vērtība

Ēdama bez iepriekšējas novārīšanas. Gatavojot mīkstums kļūst melns.

Līdzīgās sugas

Līdzīga daudzām citām bērzubekām, dažas no kurām daļa mikologu atzīst tikai par parastās bērzubekas formām. Visas Latvijā sastopamās bērzubekas ir ēdamas un gatavojamas vienādi, tāpēc to atšķirībām ir tikai zinātniska nozīme.
Glikokortikoīdi

Glikokortikoīdi ir kortikosteroīdi, kas ietekmē galvenokārt ogļhidrātu un olbaltumvielu maiņu. Glikokortikoīdi stimulē glikoneoģenēzi, paaugstina cukura līmeni asinīs, kā arī veicina glikogēna sintēzi aknās. Glikokortikoīdi spēj arī samazināt iekaisumus un alerģiskās izpausmes. Tos cilvēka ķermenī sintezē virsnieru garoza. Glikokortikoīdu receptori ir gandrīz visām cilvēka šūnām, un tiem piesaistoties, notiek attiecīgie efekti. Dabiskie glikokortikoīdi ir kortizons un hidrokortizons jeb kortizols, kurus dažādu preparātu veidā lieto medicīnā.

Pretiekaisuma darbība

Pretiekaisuma darbības pamatā ir glikokortikoīdu spēja nomākt iekaisuma eksudatīvo fāzi, jo tie neitralizē hialuronidāzi un samazina asinsvadu caurlaidību. Tie kavē arī iekaisuma mediatoru — prostaglandīnu sintēzi.

Imūndepresīvā iedarbība

Imūndepresīvā glikokortikoīdu iedarbība ir saistīta ar spēju nomākt limfocītu un plazmocītu attīstību, samazināt antivielu veidošanos. Pie tam tie kavē tuklo šūnu granulu satura atbrīvošanu (piemēram, histamīna) un  izdalīšanos no tām, kā arī darbojas pretēji šo mediatoru efektiem, piemēram, samazina asinsvadu caurlaidību, paaugstina asinsspiedienu utt.

Ietekme uz asinsradi.

To ilgstošas lietošanas laikā samazinās eozinofilo leikocītu un limfocītu skaits, bet palielinās eritrocītu un neitrofilo leikocītu skaits asinīs.
Rostehnadzor

Vēsture

"Rostehnadzor" tā pašreizējā formā ar Krievijas Federācijas prezidenta dekrētu ir izveidots 2004. gada 20. maijā no Tehnoloģiju uzraudzības federālā dienesta un Kodolenerģētikas uzraudzības federālā dienesta. Tad šim dienestam tika nodotas arī ekoloģijas uzraudzības funkcijas, kas līdz tam bija Ekoloģijas un dabassaimniecības uzraudzības federālā dienesta pārziņā.